ועדת העלייה, הקליטה והתפוצות, כנסת 25, פרוטוקול מספר 65, 2023-06-21 00:00

עודד פורר: אני מתכבד לפתוח את ישיבת ועדת עליה, קליטה ותפוצות, דיון מעקב מספר 13

עודד פורר:  חשבתי שנבוא עם יין ועוגות לחגוג את ההסכם שנחתם אבל אני מבין שכנראה אנחנו עוד לא בשלב הזה

עודד פורר:       משרד האוצר בבקשה

שמואל אפלבויים: שלום

שמואל אפלבויים:  אתה מבין נכון

שמואל אפלבויים:  המשא ומתן מתקדם אך לא כל הפערים נסגרו

שמואל אפלבויים:  אנחנו מקווים לסיים עם זה בהקדם ולהביא עוגות

זאב אלקין: שר הקליטה שהיה פה לא הבטיח שזה נגמר תוך שבועיים? לפרוטוקול?     

עודד פורר: זאת ההבטחה הממשלתית היחידה ששמעת ב- - -     

זאב אלקין: שאלתי אותו מפורשות והוא התחייב פה לפרוטוקול על לוחות הזמנים למיטב הבנתי

מעוז ביגון: אנחנו מודעים לזה שמתנהל משא ומתן אינטנסיבי לקראת הסכם

מעוז ביגון:  אנחנו מניחים שזה בישורת האחרונה

מעוז ביגון:  אנחנו כבר בזמן פציעות מאוד משמעותי כי היום המורים החליטו מה קורה איתם בשנה הבאה

מעוז ביגון:  זאת אומרת, ההסכם הזה יצמצם מעט את הקושי בשימור המורים אך בקליטת מורים חדשים זה עדיין יהיה אתגר כי הם כבר הסתדרו לקראת השנה הבאה ודיברנו על זה כל הזמן

מעוז ביגון:  על הנושא שלוח הזמנים פה הוא מאוד קריטי

מעוז ביגון:       אנחנו כן מזהים האטה בכמות העולים שמגיעים אלינו

מעוז ביגון:  אפשר לפרש את זה בגלל או בזכות אולפני הוואוצ'ר, אבל אני חושב שזה גם בגלל שיש האטה בכמות שמגיעה בלי קשר

עודד פורר: זה מאוד פשוט, האמון באולפנים הולך ופוחת, זה הכול

עודד פורר:  זה קורה

עודד פורר:  אגב, יש גם רשויות שלא מתפקדות, רשויות מקומיות שבהן אין פניות למוקד כי יודעים שאין טעם לפנות

עודד פורר:  אז כבר יודעים שגם אין מה ללכת לאולפנים

עודד פורר:  בשביל מה לעמוד בתור? אולפנים לא נפתחים, ומורות עוזבות

עודד פורר:  אתם חושבים שרק אנחנו יודעים מה קורה פה בוועדה?     ציבור הצרכנים של האולפנים יודע הרבה יותר טוב

עודד פורר:  עכשיו, יכול להיות שזו המדיניות של האוצר כדי לסגור את האולפנים

עודד פורר:  אפשר להתווכח איתה אבל היא החלטה

עודד פורר:  כרגע גרירת הרגליים היא הכי נוראית

עודד פורר:  מעבר לכך שהיא משאירה מאות מורות ומורים תלויים ועומדים

מעוז ביגון: בכל מקרה, במקביל כמובן אנחנו נערכים להמשך השנה לתשפ"ד וכולי

מעוז ביגון:  בכוחות שיש לנו אנחנו עושים הכי טוב שאפשר

עמי אסף: כן אדוני

עמי אסף:  אנחנו מגיעים לכאן שבוע נוסף, שבוע אחרי שבוע ואנחנו נמשיך לבוא לכאן עד שמשרד האוצר יסכים להתכנס לתכנית שאנחנו דורשים בשביל הכבוד והשכר של המורים

עמי אסף:  אנחנו לא יכולים להסכים לסגת מהדרישות שלנו ואני חושב שנציג האוצר יודע את זה

עמי אסף:  הוא שמע את זה גם מיפה בן דוד וגם מהנציגים הכלכלנים שלנו

עמי אסף:       אנחנו דורשים את התוספות המשמעותיות כפי שאנחנו מבקשים

עמי אסף:  המורים שלנו הם מורים שמגיע להם יותר ואתם יודעים את זה

עמי אסף:  אז בבקשה תתכנסו לכיוון ההבטחות ששר האוצר עכשיו שאמר לנו על לוח זמנים

עמי אסף:  אני לא הכרתי את זה אגב

עמי אסף:  חבר הכנסת אלקין אמר שיש הבטחה של שר האוצר עם מועדים?     

זאב אלקין: שר הקליטה

זאב אלקין:  שר הקליטה שיש לו היכרות כזאת או אחרת עם שר האוצר אמר: "תקשיבו לי טוב תוך שבועיים האירוע הזה נגמר" משהו כזה

זאב אלקין:  עברו שבועיים

עמי אסף: אז השיח מול משרד האוצר הוא שיח טוב

עמי אסף:  ומתקיים שיח

עמי אסף:  זה שמתקיים שיח לא אומר שאנחנו צריכים לוותר על דרישה כלשהי מהדרישות המוצדקות שלנו כלפי המורים של האולפנים

עודד פורר: אני רוצה לומר לכם משהו, שיח טוב זה נחמד

עודד פורר:  אנחנו צריכים הסכם

עודד פורר:  אני רוצה להקריא לכם מכתב נוסף שקיבלתי

עודד פורר:  מכתב אנונימי מאחת ממורות האולפן

עודד פורר:  אני אדלג על מילות התודה כדי שלא תגידו שבשביל זה אני מקריא אותו ואני אתחיל מהשלב שבו היא רוצה לשתף אותי

עודד פורר:       "אני רוצה לשתף אותך שהעמימות שאנו מורות האולפנים חוות מתחילה להוציא אנשים מאיפוס

עודד פורר:  אנו המורות לא יודעות מה יקרה איתנו בשנה הבאה וכיצד להתכונן לכך מבחינה אישית ומשפחתית

עודד פורר:  בתוספת השעות באופק חדש אם וכאשר יהיה

עודד פורר:  אין לנו מושג אם לרשום את הילדים הקטנים לצהרון או לא

עודד פורר:  אומרים לנו שוב ושוב להמתין

עודד פורר:  אין עדכונים מלבד העדכונים בוועדת העלייה והקליטה

עודד פורר:      יש הרגשה שהמשא ומתן מתנהל באיטיות מרושלת שאינה תואמת את הבהילות

עודד פורר:  אנחנו לא יכולות להמתין עוד

עודד פורר:  אם נדרש לעבוד יותר שעות בתוך האולפן במקום בבית לא נוכל למצוא צהרונים לילדים שלנו כי לא ישאר מקום

עודד פורר:  זאת רק דוגמא אחת לקושי הנובע מאי הודאות

עודד פורר:  לכל אחת יש את ענייניה האישיים והמשפחתיים שנסגרים ממש בימים אלה לשנה שלמה

עודד פורר:  חוגים טיפולים רפואיים ועוד

עודד פורר:      עד שנדע אם יש אופק חדש או לא כבר לא יישארו מורות כדי ליישם את אופק חדש

עודד פורר:  ובגלל אי יכולת להיערך לשנה הבאה ניאלץ להפחית את אחוזי המשרה שלנו וכך מצבת המורית תפחת עוד יותר והעולים לא יקבלו אולפן וכל זה סתם כי לא מנהלים משא ומתן מואץ כנדרש ומסיימים עם זה כבר

עודד פורר: "     אני לא יכולתי לנסח סיכום יותר טוב מזה

עודד פורר:  ואתם לא יכולים לבוא לפה 13 פעמים עם בערך אותן התשובות

עודד פורר:  אז לפני שלושה שבועות נכנסתם סוף סוף למשא ומתן אבל קדימה, תסיימו את העניין

עודד פורר:       בסוף יש אנשים שנמצאים באי ודאות

עודד פורר:  בסוף יש כאן עשרות אלפי עולים שמגיעים השנה והם לא ילמדו עברית

עודד פורר:  ואולפני הואוצ'רים לא נותנים את המענה המיטבי להרבה מאוד סוגיות שהממשלה הזאת רוצה לקדם

עודד פורר:  לא לסוגיות של לימודים על ציונות ומורשת שגם הם צריכים להיות חלק מהתכנים באולפן

עודד פורר:  האולפן זאת חוויית קליטה שלמה

עודד פורר:  זאת לא רק שפה

עודד פורר:  אלא חוויית קליטה שלמה

עודד פורר:      כל עולה או עולה שעבר אולפן יספרו לכם את זה

עודד פורר:  אני לא מצליח להבין איך אירוע מינורי במונחים ממשלתיים, גם מבחינה תקציבית לא נגמר כבר

עודד פורר:  איך זה לא נגמר כבר? למה מחכים? אין לי הסבר

עודד פורר:  זה נראה כאילו מחכים או שהכלב ימות או שהפריץ ימות

עודד פורר:  כמה זמן יקח? זה נראה שאם לא יהיו דיונים על כך בוועדה גם לא יהיה משא ומתן

עודד פורר:  יש לכם מסגרת תקציבית כבר לאירוע הזה?     

שמואל אפלבויים: אולי קצת בצער אני אומר שאנחנו לא מנהלים את המשא ומתן בוועדה אלא אני חושב שאנחנו היינו מרגישים

שמואל אפלבויים:  יש מסגרת תקציבית מוסכמת עם ההסתדרות

שמואל אפלבויים:  יש עדיין נושאים, אני לא יכול לנהל את המשא ומתן כאן

שמואל אפלבויים:  אני אגיד שמעורבים בזה- - -     

עודד פורר: קודם כל זה שיש מסגרת תקציבית והיא מוסכמת עם ההסתדרות זה אירוע חשוב

עודד פורר:  זאת אמירה

שמואל אפלבויים: אני גם אגיד שהמסגרת התקציבית הזאת היא מאוד מאוד גדולה ביחס לגודל האוכלוסיה

צגה מלקו: אז מה הבעיה? למה זה מתעכב?     

זאב אלקין: אבל בסוף זה משרת פה ציבור ענק

שמואל אפלבויים: לא, אני אומר, לשכנע אותנו בצורך ובחשיבות אין צורך

שמואל אפלבויים:  באנו משוכנעים מהבית והשתכנענו עוד יותר בסדר? אני אגיד כך, משא ומתן להסכם קיבוצי זה דבר שתמיד לוקח זמן

שמואל אפלבויים:  כמובן שבעולם אחר שהוא לא ממשלתי לפעמים אפשר לעשות דברים בדרכים אחרות

שמואל אפלבויים:  יש דרך המלך לעשות דברים ואנחנו נדרשים לעשות את זה ויש לכך מחירים

שמואל אפלבויים:  אנחנו מבינים את המחירים האלה

שמואל אפלבויים:  מתי ישיבת המשא ומתן הקרובה שלכם?     

עמי אסף: באחד הימים בשבוע הקרוב

עודד פורר: לא מחר

עודד פורר:  יום ראשון או שני

עמי אסף: אני רוצה להגיד משהו, להתייחס למה שהוא אומר

עמי אסף:  אני באמת חייב להגיד משהו

עמי אסף:  מאחר ואמר חברי שהנושא של התקציב במסגרת התקציבית נסגרה אז אני קורא לכם באמת, תפסיקו לנסות לסחוט את הלימון

עמי אסף:  תסגרו את ההסכם הזה

עמי אסף:  אנחנו לא המכשול

עמי אסף:  אנחנו הפתרון של זה

עמי אסף:  הדרישות הלא הגיוניות הן אלה שמעכבות את הדבר הזה

עמי אסף:  צריך לסגור את זה פשוט

עמי אסף:  אנחנו לא ננהל משא ומתן פה אבל מאחר ואמרת שהמסגרת התקציבית סוכמה אפשר להתקדם

עמי אסף:  בואו תתקדמו

עודד פורר: חברת הכנסת צגה מלקו

צגה מלקו: תודה אדוני יושב הראש

צגה מלקו:  אני גם לא מבינה מה הבעיה אם יש הבנה, למה זה נמשך? אני חושבת שפה רוב המורות לאולפן נשים, כשמדובר בנשים הרי אנו יודעים את זה

צגה מלקו:  בנוסף מדובר על עולים

צגה מלקו:  עולה חדש שיגיע לפה, מה אתם מצפים ממנו? אתם יודעים כמה קשה לעולה חדש בכל יום? לא משנה מאיזה מדינה הוא עולה אני חושבת שזה קשה מאוד אם הוא לא מקבל דבר מינימלי ובסיסי כמו עברית כדי לתקשר

צגה מלקו:      מתי הוא יצא לעבוד? אני באמת לא מבינה

צגה מלקו:  אפשר להשתגע מזה

צגה מלקו:  זה חוסר אחריות ואכפתיות

צגה מלקו:  איך אתם לא יכולים להבין את זה ולגמור את זה? אני פה ארבעה חודשים

צגה מלקו:  כמה דיונים אדוני יושב הראש קיימת על זה? איך זה יכול להיות תעודת עניות

צגה מלקו:      תמיד אמרו לנו שהמדינה אוהבת את העולים

צגה מלקו:  פה גם צריך לאהוב גם את המורות

צגה מלקו:  אם אני הייתי מורה באולפן מזמן הייתי עוזבת

צגה מלקו:  לא הייתי מתחננת אלא הייתי מחפשת את דרכי

צגה מלקו:  אבל לאנשים האלה יש ציונות ואהבה והם רוצים להמשיך בעבודה שלהם

צגה מלקו:  הם עושים אותה הרבה מאוד שנים

צגה מלקו:  אז תקחו את זה תעשו עם זה משהו

צגה מלקו:      מה נשאר? אם יש מסגרת של תקציב תעשו את זה

צגה מלקו:  לכן אני, אדוני יושב הראש פה אין דבר כזה להתפשר

צגה מלקו:  אני כעולה חדשה שעברתי את האולפן זה בדם שלי, כולנו עברנו את זה

צגה מלקו:  בלי זה אין לנו קידום שילוב

צגה מלקו:  אז לקבוע עוד שבוע ישיבה ונמחא כפיים ונגיד שהכל הסתדר

עודד פורר: תודה חברת הכנסת מלקו

זאב אלקין: האמת שאין לי כבר מילים

זאב אלקין:  אני חסר מילים

זאב אלקין:  כשמגיע לפה שר הקליטה ומבטיח את מה שהוא מבטיח ועוברים כבר יותר משבועיים, שלושה שבועות נדמה לי עברו כבר מאז ואנחנו עדיין בערך באותו המקום שהיינו

זאב אלקין:  אני כבר לא יודע מה צריך לקרות

מעוז ביגון: אני רוצה להציע אולי בהיתול קצת, אבל בתשעת הימים לא נוהגים לשתות יין ולאכול בשר אצלנו

מעוז ביגון:  אז אולי הדד ליין יהיה לפני הזמן הזה

עודד פורר: תשמע, אתם כבר אחרי הדד ליין

עודד פורר:  הדד ליין היה סוף מאי, אני מזכיר לך

עודד פורר:  הוא התחיל מסוף מרץ והייתה הארכה ראשונה עד סוף מאי

מעוז ביגון: אני מציע שהתאריך יהיה לפני ראש חודש אב, זה פחות מחודש מהיום ואפשר יהיה להרים לחיים כי אחר כך תהיה בעיה להרים לחיים

עמי אסף: אנחנו לא מנהלים משא ומתן לאור הזרקורים ובוועדות הכנסת ואני אסביר למה

עמי אסף:  כי כשמנהלים משא ומתן הרצון שלנו והמחוייבות שלנו היא להשיג תנאים טובים לעובדים שאנחנו מייציגים

עמי אסף:  אנחנו דורשים גם כשלא נעים להם לשמוע, ונגיד גם דברים שלא נעים להם לשמוע

עמי אסף:  אנחנו מתעקשים עליהם ונמשיך להתעקש עליהם

עמי אסף:      אני אגיד לכל המורות שצופות בי עכשיו ויש מורות שצופות בוועדה מידי שבוע

עמי אסף:  אל תפרשו, אל תשברו כי זו השאיפה של האוצר

עמי אסף:  אנחנו נשיג את ההסכם ואנחנו מצפים שמשרד האוצר ייענה

עודד פורר: הרי ברור לכולם שיהיה אופק חדש בהסכם

עודד פורר:  ברור לכולם שיש מסגרת תקציבית

עודד פורר:  על מה נשאר לכם לריב ריבונו של עולם? הזמן שלנו פה הוא סתם לעשות דיוני מעקב? אני לא נהנה מזה, וזה לא שחסר לי דיונים בלוח הזמנים

אורלי נעים: אפשר להבין מה קורה פה

אורלי נעים:  ההגיון הבריא שלי אומר שמורה שעכשיו נותנים לה תוספת תקציבית והיא צריכה לפרוש לפנסיה זה יתבטא גם בפנסיה שלה, זה ברור

אורלי נעים:  ככה לי נראה

אורלי נעים:  אני לא במשא ומתן אבל זה ההגיון שלי

שמואל אפלבויים: אני רוצה להגיד כמה דברים, אני אגיד גם לעובדי משרד האוצר זה לא הניצול הכי טוב של הזמן לשבת ולהסביר את עצמנו

שמואל אפלבויים:  אני אגיד גם לחברי פה, אנחנו נחושים לסיים את האירוע הזה

שמואל אפלבויים:  המסגרת התקציבית סוכמה והיא מאוד גדולה

שמואל אפלבויים:  ההסכם הזה גדול

שמואל אפלבויים:      המטרה היא לחזק את האולפנים, ואני אגיד, בסוף גם כשיש לך מסגרת תקציבית הפערים הם בשאלה איזה שינויים יהיו ואיך מחלקים אותה בתוך האוכלוסייה

שמואל אפלבויים:  חתכנו כמה וכמה, היו ברמה של מזכירת הסתדרות המורים והממונה על השכר, נחתכו חלק גדול מהפערים

שמואל אפלבויים:  אנחנו עושים מאמץ כדי לסיים את העניין

עודד פורר: הסוכנות היהודית, אני מבין שאין לכם כסף

רינה זסלבסקי: לצערי הרב אתה מבין נכון

רינה זסלבסקי:  העדכון מהבוקר שההנהלה מתקשה כרגע להתחייב על ה-matching וזה בגלל התיעדוף למבצע שעדיין מתקיים, מבצע ההצלה מאוקראינה

רינה זסלבסקי:  לכן הטיסות, התקציב והתרומות לחירום חייבים להיות מתועדפים לשם

רינה זסלבסקי:  כרגע יש ירידה בתרומות אז לכן כרגע משם לא תצמח הישועה

עודד פורר: אתם הוצאתם פנייה לפדרציות שחסר לכם סכום בסדר גודל של 250 אלף דולר?     

רינה זסלבסקי: אני יודעת שחסר כרגע גם סכום למבצע ההצלה, זה נושא שהוא מתועדף יותר גבוה כי זה הצלה

רינה זסלבסקי:  גם בקרב התורמים זה מתועדף יותר גבוה אבל ההנהלה כרגע מחפשת תרומה ייעודית לדבר הזה ספציפית

רינה זסלבסקי:  אני רוצה עדיין להגיד שזה באמת חבל לי שאנחנו שמנו את כל יהבנו על matching כי בסך הכל יש פתרון מאוד מאוד ייחודי ומאוד מאוד זול שיכול כרגע לקצר מאוד את התור

רינה זסלבסקי:  יכול להיות שאם יש חצי מהכסף אז אולי כדאי לשים אותו

רינה זסלבסקי:  יש עוד נושא שהייתי רוצה להעלות- - -     

עודד פורר: אין לנו זמן, זה דיון מעקב

עודד פורר:  אנחנו נמשיך לעשות את הדיוני מעקב האלה

זאב אלקין: אולי תשנה טקטיקה אדוני יושב הראש

זאב אלקין:  אולי תזמין אליך לחדר למשא ומתן

זאב אלקין:  לפעמים בחדרים של ראשי הוועדות זה נסגר יותר מוצלח ממה שסביב השולחן

עודד פורר: יכול להיות שאני אבקש את הממונה על השכר ואת מזכיר הסתדרות המורים לפגישה

עודד פורר:  ביום רביעי הבא יש ישיבת מעקב ובלי שום קשר אני אבקש פגישה כזו

עודד פורר:  אבקש שאתה תעביר את הפניה הזו לממונה על השכר ואנחנו נבקש מהלשכה לתאם פגישה

עמי אסף: אני אעביר את הפנייה

עודד פורר: בסדר גמור, תודה רבה

עודד פורר:  הישיבה נעולה